Stephanie S. Larsen

Finn ditt hovedchakra

Om kilden til dine åndelige gaver

Oversatt av Ole Gorseth Augestad

Stephanie S. Larsen

Finn ditt hovedchakra

Om kilden til dine åndelige gaver

Oversatt av Ole Gorseth Augestad

Til Corliss, in absentia

Figuren illustrerer plasseringen av de syv chakraene i kroppen.

Innledning

Chakraer er energisentre i kroppen. Kunnskapen om chakrasystemet stammer fra den vediske kulturen i India (hovedepoke 1500–500 f.Kr., o.a.) som hadde lange åndelige tradisjoner, og chakraene var en viktig del av livsfilosofien for menneskene der. Denne filosofien har så vel et vitenskapelig aspekt som det vi kan kalle et religiøst aspekt. Chakrasystemet alene er i stand til å beskrive alle sider ved det å være et menneske, på det fysiske, mentale, følelsesmessige og åndelige planet. Dette er kraften i systemet. Jeg har brukt årevis på å studere de ulike energisentrene og hvordan de fungerer.

Her kommer et raskt overblikk over de enkelte chakraene og hvordan de fungerer for å binde sammen kropp, sjel og sinn:

Rødt: Representerer alt fysisk og de fysiske aspektene ved verden. Menneskekroppen slik den er forbundet med verden.

Oransje: Gleden over utvidelse og kreativitet. Seksualitetens utspring.

Gult: Der du finner identitet, ego og kraft i menneskekroppen.

Grønt: Stedet hvor materielt og åndelig blandes. Du opplever kjærlighet og enheten mellom ånd og materie, Gud og menneskehet i en og samme kropp.

Blått: Stedet der du uttrykker det du har lært om verden. Verbalt uttrykk av eget selv og formulering av det opplyste.

Lilla: Stedet som uttrykker sannheter med hensyn til skjønnhet, syn fra sinnets øye og kunst. Skapelse av kjærlighetsbaserte relasjoner.

Fiolett: Når man har uttrykt kunst, ser man alt som en helhet og i fortsettelsen av seg selv. Man føler at man er tilknyttet kilden og i fred og enhet med andre. Utvidelse skjer kontinuerlig, som under big bang. Man tjener.

Hvert hovedchakra har sitt eget kapittel hvor jeg avgrenser de enkelte kvalitetene og gir eksempler på hvordan de kommer til syne i det virkelige liv, og spesielt i relasjonene våre. Mellommenneskelige forhold er ofte stedet hvor vi lærer mest om oss selv. Et hovedchakra er den primære energien som leder oss og definerer hvem vi er, og følgelig kan det å forstå vårt eget hovedchakra være et av våre aller beste verktøy for å dirigere energien vår på best mulig måte for vår egen fremdrift.

Tenk på chakraene som om hvert av dem har sin egen kortstokk med alle de forskjellige fargene og valørene, eller måter å utfolde erfaringer i livet på. Disse chakraene kan også representeres av mennesker med spesielle gaver, eller begavede områder, på talentsiden av ligningen. På skyggesiden, eller den mørke siden, bærer de fleste mennesker med seg et hovedchakra. For eksempel kan sinnet deres fortelle meg at de er blå. Eller deres analytiske natur kan fortelle meg at de er gule; ikke en ener, men en tier, siden de også gir ordrer, men samtidig ikke som en rød. Alternativt, hvis noen aktivt skaper en ny visjon som andre skal følge, kaller jeg vedkommende et rødt ess, eller en leder som er et skritt foran og ikke bare utfører andres arbeid. Skjønner du hvordan det fungerer? En persons hovedchakra vil skinne gjennom i alt vedkommende gjør, på godt og vondt. Du kan gjøre mer eller mindre bruk av gaven din, og du kan befinne deg i gavene dine eller i fellene dine. Du kan fokusere ut fra fargen din, eller du kan late som om du er noen du ikke er.

Hovedformålet for en persons hovedchakra går i retning av å forsøke å strukturere hensikten med livet for denne personen. Så når vi samhandler med noen som konge, dronning eller et annet kort, gjør vi det med vårt eget hovedchakra som utgangspunkt. Vi kan for eksempel være en gul dronning som samhandler med en blå toer. Hvis vi begge er skolejenter, kan vi kanskje være toere, men i ulike farger. Er vi mer kraftfulle, oppfinnsomme og utadvendte i måten vi lever på, beveger vi oss oppover i stokkens valører. Men ofte når vi trekkes mot en annen person, er det fordi han eller hun uttrykker sitt hovedchakra og sin gave på måter som står i motstrid til vårt eget synspunkt og samtidig spiller inn nye muligheter for utvidelse for oss, enten vi nå befinner oss lavt eller høyt i kortstokken. For når alt kommer til alt: Det vi ser etter i en annen person, er vanligvis relatert til hvordan han eller hun uttrykker sin hovedgave, uansett hvilken drakt vedkommende bærer. Vi har behov for det de uttrykker i det totale fargespekteret, for å komplettere håndteringen av vårt eget aktuelle sett av omstendigheter.

Vi fødes inn i tid og rom på en stråle av lys, inn i en hensikt som lar oss styre ett chakra mer enn de andre for å skape en dominant vibrasjon inni og utenfor oss. Du har kanskje to, eller kanskje tusen, mennesker i livet ditt. Det har ikke så stor betydning. Det viktige å være oppmerksom på når vi har med et annet menneske å gjøre, er hvordan de normalt viser seg. Så den første hensikten med denne boken vil være å besvare følgende spørsmål: Hvilke farger er det vi skal takle? Vi kan se på det fra et perspektiv hvor vi tenker at alle tilbringer en del tid i skyggene og en del tid i lyset. De kan fungere godt eller mindre godt. Men bruker de en følelsesmessig, sinnsmessig eller fysisk tilnærming? Bærer de et gult eller grønt nummer? Hva er intensjonene deres? Samarbeider de med andre på samme maktnivå, som en dronning som samarbeider med en dronning, eller står de i motstrid til andre? Er de alene og på egen hånd? Kan de spilles ut, spilles inn eller gis en pause? Hvorfor er de her, og hvor skal de etterpå? Og uansett, hvem låste opp døra inn hit? Til denne «Alice-i-Eventyrland-verdenen» i ingenmannsland, hvor ingen tilsynelatende forstår hverandre eller vet hvem som bestemmer?

Hvis du tenker deg denne boken som den dominerende kraften i livet ditt, med alle folkene du kjenner, altså Alices venner, vil du kunne skape deg en forståelse av hvordan det store spillet om livet ofte spilles. Og det spilles slik at det kan knuse hjertet ditt hvis du ikke klarer å pusle det sammen igjen, brikke for brikke, til en helhet fordi du tror på deg selv. Fordi mennesker bruker sine styrker og svakheter både til å nære seg selv og til å gi næring til andre de er glade i, har vi behov for å vite hva de er i stand til. Vi trenger også å kjenne oss selv og vite hvordan vi kan forbedre den guddommelige orden, i stedet for å bidra til jordens knuste ansikter oversvømmet av kaos.

Kunnskap om hvordan spillet om menneskelig dynamikk skal spilles, ettersom det ligger på planet til sjelens stråler, kan hjelpe deg med å utforske din egen kraft i dine forhold til andre. Du vil kunne sanke kunnskap og ikke så rent lite kraft til å gå videre på egne vilkår. Du vil også kunne sette deg selv i stand til å lettere være deg selv og ikke føle trang til å late som om du er et kort eller en farge du egentlig ikke er. Og til slutt vil du litt etter litt få lære hvordan du kan rekonstruere en harmoni, både i ditt indre og i relasjonene dine til andre.

En viktig grunn til at jeg skriver ting som hittil bare en håndfull mennesker vet, er at jeg har fått den blå åndelige gaven for denne levetiden, og at jeg dermed ikke kan gjøre noen annet enn å dele kunnskapen om og forståelsen min av hvert enkelt hovedchakra slik denne har utviklet seg i meg.

En gang i gymnastiden min, ikke så lenge før jeg selv skulle bli gymnaslærer, stod jeg ute ved siden av bensintankene på gården der jeg vokste opp. Jeg vet ikke helt hvorfor jeg stod akkurat der, men ingen steder på gården var utenfor min rekkevidde, og dette var det beste stedet for å hente ubevisst energi, på samme måte som avgassene dunstet ut i atmosfæren. Mens jeg stod der og betraktet min egen energi på en diskré, men ikke likegyldig måte, kom jeg til en forståelse som var klarere enn den jeg normalt opplevde. Jeg observerte meg selv ikke bare ovenfra, men også samtidig fra siden. Jeg så meg selv som både maskulin og feminin, en energi som jeg egentlig var ganske fortrolig med ettersom jeg med tiden hadde innsett at dette var meg. Energien virket så familiær at jeg på mange måter kjente den bedre enn jeg kjente min egen kropp og nåværende personlighet.

«Dette er det folk alltid gir merkelappen ‘rart’,» tenkte jeg. «Dette er grunnen til at de kaller meg det. Det er også årsaken til at jeg noen ganger blir kalt ‘homo’ av folk som ikke har noen idé om hvordan de skal forstå meg.»

Jeg elsket mine homofile venner, og i sjette klasse hadde jeg en bestevenninne som var homofil. Men selv var jeg ikke homofil. Folk som så meg som homo, så meg fra et dømmende ståsted. Verden dømmer mennesker som har en jevn balanse mellom maskulint og feminint, ved å trekke dem ned fra det nivået vi som art skal til, som er et sted hvor intensiv utforskning av den feminine siden av ting faktisk kan balansere det maskuline ståstedet.

Egoet mitt og sinnet mitt forsøkte å bidra med å trekke ut tanker fra det kollektivt ubevisste for å skape en mening i det jeg så. Og likevel, hvem var den egentlige jeg? Hva var egentlig den rene energien jeg så? Var jeg den jeg trodde jeg var, eller var jeg den de trodde jeg var? Merkelapper virket uegnet for å beskrive virkeligheten.

Ikke fullt to år senere, på college, tok jeg en databasert test i faget psykologi 101. Det var høst, og skolen hadde akkurat startet. Resultatet mitt var en 0. «Du er i perfekt balanse mellom det maskuline og det feminine, altså er du androgyn,» betydde det. Jeg kikket til venstre, og så kikket jeg til høyre, mens jeg håpet ingen kunne se resultatet mitt. Androgyn var en bedre og mer presis merkelapp. Og likevel kunne jeg fortsatt ikke være fornøyd. Siden jeg selv ikke var homofil, var det så lett å dømme.

Den første gangen jeg fikk en forklaring på hvorfor jeg var både maskulin og feminin og fortsatt en jente, var da jeg for første gang fikk høre om det blå hovedchakraet. For at jeg skulle kunne forstå den feminine skapelsen min, som altså inkluderte en balanse mellom det maskuline og det feminine, måtte jeg revurdere hvordan jeg så på meg selv og andre. For å kunne bli fornøyd igjen hadde jeg behov for å håndtere tankene mine med helt nye verktøy. Jeg måtte gi meg selv en helt ny idé om min egen identitet, hvordan jeg skulle se den, og hva jeg skulle se. Jeg var altfor misfornøyd med den jeg selv kjente at jeg var. Noen av disse nye tankene gikk inn hos meg og ble foreviget der. I frihet og nåde i stedet for i sorg. Jeg hadde behov for å endre den indre vibrasjonen min og gjennomgå en åndelig oppvåkning. Og en stor mulighet dukket opp da jeg var tjueni og på vei fremover, denne gangen på den åndelige veien.

Med hjelp fra min venninne Heidi Shelton-Oliver brukte jeg fritiden til å lære om hvordan jeg kunne oppfatte andres åndelige gaver. Min egen åndelige gave kom lett til meg, men jeg skulle etter hvert bruke årevis på å observere andres gaver for å oppnå en grundig forståelse av dem. Det tok lang tid før jeg med sikkerhet kunne identifisere en gul eller en grønn. I dag har jeg ikke lenger problemer med å bestemme en persons åndelige gaver, og jeg gjør det gjerne uten å tenke over det og bare etter å ha snakket med dem noen minutter. Noen kan imidlertid gjemme fargen sin, og dermed viser sannheten seg litt etter litt.

Denne teksten behandler nøkkelkarakteristikkene til hvert enkelt hovedchakra, samt de begrepene og hovedtankene som står sentralt i dem. Den belyser også nøkkelsammenhenger og områder hvor hvert hovedchakra normalt vil være aktivt «i sonen» og spille en rolle. Eksemplene i hvert enkelt kapittel er basert på mine personlige observasjoner av menneskene i livet mitt.

Målet med å finne ut hva som er ditt eget hovedchakra, må være at du skal bli bedre i stand til å ta tak i hvem du er, og hvordan du fungerer sammen med andre, for å oppnå balanse mellom harmoni og disharmoni.

Vær velkommen til å åpne sinnet mot din egen bevissthet. Jeg forteller deg ikke noe som du ikke allerede vet. Jeg trekker bare allerede kjente elementer sammen i nye kategorier, slik at du skal kunne se menneskene ut fra et annet og kanskje mer hensiktsmessig perspektiv. I boken åpner jeg deg mot en verden du kanskje ikke har vært oppmerksom på, og det vil kreve mot å se verden på denne måten.

Som en begynnelse – si til deg selv at du er åpen for å lære en ny måte å se andre mennesker på. Kan du gjøre det, så kan du også ta imot dette systemet. Dette er nemlig min gave til deg: det røde, det gule, det grønne, det oransje, det lilla, det blå og det fiolette.

For å kunne motta hele denne regnbuen i hjertet ditt, må du åpne sinnet ditt, hjertet ditt og lytte med sjelen din. Hvert chakra samsvarer med en av regnbuens farger. Og med full respekt for at vi kan bli alt vi ønsker å bli, må vi først klare å forstå hvor vi kommer fra. Og du har mulighet til å tre inn i forståelsen av dette, slik at du kan se at alle mennesker er skapt i Guds bilde og som hans like, og at alle alltid er i besittelse av kraft til å bli til enhver av regnbuens farger.

Hvordan du bruker denne boka

Det første du skal være oppmerksom på når du leser denne boka, er at alle referanser til Gud peker på din egen høyere kraft. Dette er en åndelig og ikke en religiøs bok, og informasjonen i den er ment å skulle kunne avdekke skjønnheten og freden i en hvilken som helst religion eller åndelig reise. Før du gir deg i kast med kapitlene om hver enkelt farge, ta deg tid til å lese en kort beskrivelse av hvert hovedchakra. De kommer foran en quiz, et verktøy for å hjelpe deg med å bestemme hva ditt eget hovedchakra kan tenkes å være. Etter å ha tenkt ut hva ditt kan være, kan du utforske det videre i det tilhørende kapitlet. Hvert kapittel om et hovedchakra er ment å kunne stå for seg selv. Når du leser om hver farge i rekkefølge, kan du bygge opp en god forståelse av hvordan hver farge er unik. For å lære hvilke farger vennene dine er, leser du ganske enkelt gjennom kapitlene mens du spør deg selv: «Hvem kjenner jeg som kan tenkes å ha dette som hovedchakra?» Så snart du klarer å bestemme en person i vennekretsen din som har denne fargen, vil det bli enklere å legge til flere. Etter arbeidsbøkene om fargene finner du en liste over nøkkelegenskapene til hvert enkelt chakra knyttet til kropp, sinn og sjel.

Beskrivelser av hovedchakraer,
for å identifisere seg selv og andre

De røde er naturlige ledere som på ethvert tidspunkt vet hvor andre burde være på vei, og hva de burde gjøre. De er alltid ett skritt foran alle andre når det gjelder å se det store bildet og vite hva som må gjøres for å komme seg dit. De holder seg i øyeblikket, og de handler raskt i nødssituasjoner for å sikre at alle har det bra, og unngår problemer før de oppstår, ved å generelt være jordnære i sin ledelse og kjærlighet. De liker å være aktive i den fysiske verdenen, jobbe mot mål og få alle til å bevege seg mot samme mål til gruppens beste, ikke bare for seg selv. De peker ut retningen og bidrar med hensikt der den måtte mangle.

De oransje anerkjenner ikke regler og tillater ikke begrensninger som holder dem borte fra glede. De liker ikke å få et nei og strever for å se lyset ditt og gleden din, slik at du kan si ja til dem hvis de trenger deg til noe. De liker å være dem som gir festen liv. De bringer deg glede og lykke til tross for det du selv måtte være. De setter deg i kontakt med det som fungerer godt i en salgsverden. De lar det gylne lyset sitt skinne på alle, slik at ingen kan mislike dem, og de får med seg alle inn i folden ved å inkludere dem i sine historier og sin familie av sprø skikkelser. De tar fra lyset og gir til lyset, og de vil når de er på sitt beste, oftest bevege den guddommelige hensikten i retning av glede og kjærlig forståelse. Når ikke noe synes opplagt, bidrar de med råd.

De gule ser bort fra all mental aktivitet som ikke leder mot et opphøyet sinn og deres ene hovedmål. De streber mot de høyeste idealer og største mål. De kan skape en hvilken som helst struktur av hellig glede, eller midler til å komme dit hvis de bare får nok tid. De kan bygge en tidsmaskin. De kan oppnå drømmene sine. De finner de beste veiene fra A til Å rett og slett fordi de bryr seg. For å oppnå hensikten sin vil de finne kartene, skape dem eller avlede dem fra dine. De ser alltid etter de beste kartene. De gule ser alltid etter en løsning for å kunne rådgi andre på veien mot en bedre virkelighet, slik at de også kan få oppleve den levende sannheten personifisert gjennom klokskap. De søker sannheten, finner den og hjelper med det oss alle til å tenke utenfor boksen. De deler gjerne nye løsninger på gamle problemer.

De grønne stopper aldri med å jobbe for å finne løsninger på problemer, for systemer som ikke fungerer, er utfordringer for dem, og de skaper sekvenser av handlinger som hjelper mennesker med å lykkes. De liker å finne balanse, formidle den til andre og reparere, fikse eller gjenskape ting som tilsynelatende ikke fungerer. De ønsker ganske enkelt at ting skal fungere fordi det gjør livet bedre og får dem til å kjenne seg rolige. De har en kapasitet som gjør dem i stand til å forbli rolige, alene og for seg selv, i vanskelige tider. De er den eneste fargen som gjør dette bra. De er verdens naturlige leger, mekanikere og bokholdere, og de gjør dette av omsorg for og kjærlighet til ånden. De starter og stopper med et uendelighetstegn, og det er ikke bare et tegn på overflod, men på den høyeste form for balanse og helse.

De blå er ikke bare lærere, de er mestere i kunsten å undervise. Det er kunnskapen, og dens evne til å endre liv, som holder dem i bevegelse. De trekker kunnskap ut av deg og hjelper deg med å forstå det du har behov for å vite videre på reisen din. Når en blå snakker, er det sannsynlig at hun eller han samtidig underviser for å opplyse studenten. Dette er normalt ikke andres mål, så lenge de ikke forsøker å formidle et poeng. Men det er grunninnstillingen til det blå hovedchakraet. Siktepunktet til en som ønsker å balansere det som er, med det som ikke er, slik at alle kan se at han eller hun holder motsetningene i hendene sine. Blå er lidenskapelig opptatt av likhet, rettferdighet og det å samle motsatte krefter til det beste for undervisningens kunst.

De lilla er ifølge min lærer, Joseph Crane, «sangen og dansens mestere». I den rollen bruker de kroppens, lydens og lysets bevegelse til å skape forestillinger som setter mennesker i stand til åndelig vekst, utvikling, læring om seg selv og andre og bare generelt sett godt samvær. De kan finne på å fremsi et dikt. De kan dramatisere sine egne samtaler. De vil vise deg kjærlighet ved å stelle i stand et måltid. De kan tenkes å bygge et superkult indianertelt som du kan sove i. De kan komme til å regissere et teaterstykke. Og alt dette for at du skal kunne bli i stand til å utforske deg selv og relasjonene rundt deg, slik at du kan få en større forståelse av det guddommelige. De ønsker å forene på tvers av grenser uten å anerkjenne noen spesielt.

De fiolette lar alle andre komme først og har evnen til å bli til et hvilket som helst av de andre hovedchakraene for å få gjort jobbene sine. De utfører tjenestehandlinger for å hjelpe verden tilbake til normaltilstand, og de er villige til å gjøre hva som helst for å støtte verden i denne prosessen. De fiolette har en spesielt godt utviklet forståelse av hvordan ting fungerer, og hva som skal til for å løfte opp og lege verden og verdens befolkning. Ikke bare har de globale visjoner, de har også svært individuelt tilpassede tilnærminger til det å hjelpe mennesker, noe som gjør dem svært etterspurt og beundret av alle. De er vennlige i sin tilnærming og ønsker ikke å fornærme noen. Utgangspunktet sitt har de i tjenester og håp.